MT Il-Ġurnal Uffiċjali ta’ l-Unjoni Ewropea 202

REGOLAMENT TAL-KUNSILL (KE) Nru 2052/2004

tat-22 ta' Novembru 2004

li jestendi d-dazju anti-dumping definittiv impost bir-Regolament (KE) Nru 964/2003 fuq l-importazzjonijiet ta' tagħmir ta' tubi jew pajpijiet, tal-ħadid jew l-azzar, ġejjin mir-Repubblika tal-Poplu taċ-Ċina, għall-importazzjonijiet ta' tagħmir ta' tubi jew pajpijiet, tal-ħadid jew l-azzar, li jkunu ġew ikkunsinnati mis-Sri Lanka, kemm jekk ikunu dikjarati li ġejjin mis-Sri Lanka kif ukoll jekk le

IL-KUNSILL TA' L-UNJONI EWROPEA,

Wara li kkunsidra t-Trattat li jistabbilixxi l-Komunità Ewropea,

Wara li kkunsidra r-Regolament tal-Kunsill (KE) Nru 384/96 tat-22 ta' Diċembru 1995 dwar il-protezzjoni kontra importazzjonijiet li huma soġġett ta' dumping minn pajjiżi li mhumiex membri tal-Komunità Ewropea (1) (“ir-Regolament bażiku”), u b' mod partikolari l-Artikolu 13 tiegħu,

Wara li kkunsidra l-proposta preżentata mill-Kummissjoni wara konsultazzjoni mal-Kumitat Konsultattiv,

Billi:

A. PROĊEDURA

1. Il-Miżuri preżenti

(1) Wara r-reviżjoni ta' għeluq iż-żmien, il-Kunsill kien impona, bir-Regolament (KE) Nru 964/2003 (2) (“ir-Regolament oriġinali”), inter alia, dazju anti-dumping definittiv ta' 58,6 % fuq l-importazzjonijiet ta' tagħmir ta' tubi jew pajpijiet (għajr tagħmir fondut (cast fittings), fanġi u tagħmir bil-kamin) tal-ħadid jew ta' l-azzar (li ma jinkludix azzar abjad), b'dijametru ta' barra li ma jkunx aktar minn 609,6 mm, ta' għamla użata għall-issaldjar tarf ma' tarf jew għanijiet oħrajn, li jaqa' taħt il-kodiċi NM ex 7307 93 11 (kodiċi TARIC 7307931199), ex 7307 93 19 (kodiċi TARIC 7307931999), ex 7307 99 30 (kodiċi TARIC 7307993098) u ex 7307 99 90 (kodiċi TARIC 7307999098) u li jkun ġej mir-Repubblika tal-Poplu taċ-Ċina (“PRC”).

2. Talba

(2) Fl-20 ta' Jannar 2004, il-Kummissjoni rċeviet talba skond l-Artikolu 13(3) tar-Regolament bażiku biex tistħarreġ l-allegat evitar tal-miżuri anti-dumping fuq l-importazzjoni ta' tagħmir ta' tubi jew pajpijiet li jkunu ġejjin mill-PRC. It-talba ntbagħtet mill-Kumitat tad-Difiża ta' l-Industrija tat-Tagħmir ta' l-Issaldjar Tarf ma' Tarf ta' l-Unjoni Ewropea f'isem erba' produtturi tal-Komunità.

(3) It-talba allegat li kien hemm tibdil fil-mudell tal-kummerċ wara li daħlu fis-seħħ il-miżuri anti-dumping fuq l-importazzjonijiet ta' tagħmir ta' tubi jew pajpijiet li jkunu ġejjin mill-PRC, kif intwera minn żieda sostanzjali fl-importazzjoni ta' l-istess prodott li ġej mis-Sri Lanka.

(4) Kien allegat li din il-bidla fil-mudell tal-kummerċ kienet qed tibda mill-ġarr ta' tagħmir ta' tubi jew pajpijiet li jkunu ġejjin mill-PRC vija s-Sri Lanka. Kien allegat ukoll li ma kienx hemm raġuni biżżejjed jew ġustifikazzjoni ekonomika għal dawn il-ħidmiet, għajr l-eżistenza tad-dazji anti-dumping fuq tagħmir ta' tubi jew pajpijiet li jkun ġejjin mill-PRC.

(5) Fl-aħħar, l-applikant allega li l-effetti ta' rimedju tad-dazji anti-dumping li hemm bħalissa fuq tagħmir ta' tubi jew pajpijiet li jkunu ġejjin mill-PRC kienu qed jidgħajjfu kemm f'termini ta' kwantitajiet u ta' prezzijiet, u li kien qed iseħħ dumping f'relazzjoni mal-valuri normali li kienu ġew stabbiliti qabel għat-tagħmir ta' tubi jew pajpijiet li jkun ġejjin mill-PRC.

3. Bidu

(6) Bis-saħħa tar-Regolament (KE) Nru 395/2004 (3) (“ir-Regolament tal-bidu ta' l-istħarriġ”) il-Kummissjoni bdiet stħarriġ fl-allegat evitar tal-miżuri anti-dumping, liema miżuri kienu ġew imposti fuq l-importazzjoni ta' tagħmir ta' tubi jew pajpijiet li jkun ġej mill-PRC, f'relazzjoni ma' l-importazzjonijiet ta' tagħmir ta' tubi jew pajpijiet ikkunsinnati mis-Sri Lanka, kemm jekk dawn ikunu ġew iddikjarati li ġejjin mis-Sri Lanka kif ukoll jekk le. Skond l-Artikoli 13(3) u 14(5) tar-Regolament bażiku, din ordnat lill-awtoritajiet tad-dwana biex mill-4 ta' Marzu 2004 dawn jibdew jirreġistraw l-importazzjonijiet ta' tagħmir ta' tubi jew pajpijiet ikkunsinnati mis-Sri Lanka, kemm jekk iddikjarati li ġejjin mis-Sri Lanka kif ukoll jekk le, li jaqgħu taħt il-kodiċi NM ex 7307 93 11 (kodiċi TARIC 7307931194), ex 7307 93 19 (kodiċi TARIC 7307931994), ex 7307 99 30 (kodiċi TARIC 7307993094) u ex 7307 99 90 (kodiċi TARIC 7307999094). Il-Kummissjoni infurmat lill-awtoritajiet tal-PRC u s-Sri Lanka dwar il-fatt li kien ingħata bidu għal dan l-istħarriġ.

4. Stħarriġ

(7) Kienu ntbagħtu kwestjonarji lill-produtturi/esportaturi fil-PRC (ma kien hemm l-ebda produtturi magħrufa fis-Sri Lanka) kif ukoll lill-importaturi fil-Komunità msemmija fit-talba jew magħrufa mill-Kummissjoni mill-istħarriġ li kien wassal għall-impożizzjoni tal-miżuri preżenti fuq l-importazzjoni ta' tagħmir ta' tubi jew pajpijiet li jkun ġej mill-PRC (“l-istħarriġ ta' qabel”). Il-partijiet interessati kienu ngħataw l-opportunità biex jagħrfu bl-ideat tagħhom bil-miktub u li jitolbu għal smigħ fiż-żmien stabbilit fir-Regolament tal-bidu ta' l-istħarriġ.

(8) L-ebda produttur jew esportatur fil-PRC ma wieġeb għall-kwestjonarju u l-ebda importatur fil-Komunità ma kien wieġeb għall-kwestjonarju. Ħadd mill-produtturi jew l-esportaturi tas-Sri Lanka m'għamel lilu nnifsu magħruf jew wieġeb għall-kwestjonarju.

5. Perjodu ta' l-istħarriġ

(9) Il-perjodu ta' l-istħarriġ kopra l-perjodu bejn l-1 ta' Jannar 2003 sal-31 ta' Diċembru 2003 (“l-IP”). Id-data mis-sena 2000 sat-tmiem tal-IP kienet intużat biex ikun mistħarreġ it-tibdil fil-mudell tal-kummerċ.

B. RIŻULTATI TA' L-ISTĦARRIĠ

1. Konsiderazzjonijiet ġenerali/il-grad ta' kooperazzjoni

(a) Sri Lanka

(10) L-ebda produttur jew esportatur ta' tagħmir ta' tubi jew pajpijiet mis-Sri Lanka ma għen fl-istħarriġ. Fil-fatt, l-awtoritajiet tas-Sri Lanka għarrfu lill-Kummissjoni li ma kien hemm l-ebda kumpannija fis-Sri Lanka reġistrata bħala manifattur ta' tagħmir ta' tubi jew pajpijiet kif definit fi-Regolament tal-bidu. L-uniku tagħrif li l-Kummissjoni rċeviet mill-importaturi kienu dikjarazzjonijiet li dawn ma mportawx tagħmir ta' tubi jew pajpijiet mis-Sri Lanka. Il-Kummissjoni għamlitha ċara lill-importaturi u lill-awtoritajiet tas-Sri Lanka li n-nuqqas ta' kooperazzjoni setgħet twassal għall-applikazzjoni ta' l-Artikolu 18 tar-Regolament bażiku. Dawn il-partijiet kienu wkoll konxji mill-konsegwenzi tan-nuqqas ta' kooperazzjoni.

(b) PRC

(11) L-ebda produttur jew esportatur Ċiniż ma għen fl-istħarriġ.

(12) Il-Kummissjoni għamlitha ċara lil dawn il-kumpanijji li n-nuqqas ta' kooperazzjoni jista' jwassal għall-applikazzjoni ta' l-Artikolu 18 tar-Regolament bażiku. Dawn il-partijiet kienu wkoll konxji mill-konsegwenzi tan-nuqqas ta' kooperazzjoni.

2. Prodott konċernat u l-prodott li jixxiebaħ

(13) Il-prodott konċernat mill-allegat evitar huwa t-tagħmir ta' tubi jew pajpijiet (għajr tagħmir fondut, flanġi jew tagħmir bil-kamin) tal-ħadid jew l-azzar (li ma jinkludix azzar abjad), b'dijametru ta' barra li ma jkunx aktar minn 609,6 mm, ta' għamla użata għall-issaldjar tarf ma' tarf jew għanijiet oħrajn, li bħalissa huwa klassifikat fil-kodiċi NM ex 7307 93 11 (kodiċi TARIC 7307931194), ex 7307 93 19 (kodiċi TARIC 7307931994), ex 7307 99 30 (kodiċi TARIC 7307993094) u ex 7307 99 90 (kodiċi TARIC 7307999094).

(14) Fin-nuqqas ta' kooperazzjoni mill-partijiet kollha fis-Sri Lanka u meta wieħed iqis it-tibdil li sar fil-mudell tal-kummerċ kif deskritt fit-taqsima li ġejja, wieħed jista' jikkonkludi, fin-nuqqas ta' kull evidenza kuntrarja, li t-tagħmir ta' tubi jew pajpijiet esportati lejn il-Komunità mill-PRC u dawk ikkunsinnati mis-Sri Lanka għandhom l-istess karatteristiċi fiżiċi u kimiċi bażiċi u għandhom ukoll l-istess użi. Għalhekk, dawn jitqiesu bħala prodotti li jixxiebhu fit-tifsira ta' l-Artikolu 1(4) tar-Regolament bażiku.

3. Bidla fil-mudell tal-kummerċ

(15) Kif intqal fil-punt (4), it-tibdil fil-mudell tal-kummerċ kien allegat li qed jibda mill-ġarr vija s-Sri Lanka.

(16) Billi l-ebda kumpannija tas-Sri Lanka ma għenet fl-istħarriġ, l-esportazzjonijiet mis-Sri Lanka lejn il-Komunità kellhom jiġu stabbiliti fuq il-bażi tal-fatti disponibbli skond l-Artikolu tar-Regolament bażiku. Id-data ta' l-Eurostat, li kienet l-aktar tagħrif xieraq, għalhekk intużat biex ikunu stabbiliti l-prezzijiet ta' l-esportazzjoni mis-Sri Lanka lejn il-Komunità.

(17) L-importazzjonijiet ta' tagħmir ta' tubi jew pajpijiet mis-Sri Lanka żdiedu minn 0 tunnellati fis-sena 2000 għal 302 tunnellati fl-IP. Dawn l-importazzjonijiet mis-Sri Lanka bdew f'Lulju ta' l-2002, fi żmien meta l-istħarriġ ta' qabel kien għadu għaddej. L-importazzjonijiet fil-Komunità ta' tagħmir ta' tubi jew pajpijiet mill-PRC żdiedu minn 44 tunnellata fis-sena 2000 għal 287 tunnellata fl-IP. Madankollu, din iż-żieda fl-esportazzjonijiet mill-PRC għandha tinqara flimkien mal-livell ta' esportazzjonijiet li kien hemm fil-perjodu in kwistjoni ta' l-istħarriġ oriġinali (4). Fil-fatt, il-volum ta' l-esportazzjonijiet miċ-Ċina fl-IP kien ilaħħaq għal inqas minn 10 % tal-volum esportat fil-perjodu in kwistjoni ta' l-istħarriġ oriġinali. Fid-dawl ta' dan t'hawn fuq, u fin-nuqqas ta' kull xhieda kuntrarja, instab li l-importazzjonijiet kunsinnati mis-Sri Lanka kienu qed jikkumpensaw għal uħud mill-importazzjonijiet ta' qabel mill-PRC.

(18) Mill-figuri t'hawn fuq, wieħed jista' jikkonkludi li kien hemm tibdil ċar fil-mudell tal-kummerċ. Dan kien beda mill-istħarriġ ta' qabel u wassal għall-impożizzjoni tal-miżuri preżenti fuq l-importazzjoni tal-prodott ikkonċernat li ġej mill-PRC u mbagħad żviluppa f'daqqa wara l-impożizzjoni ta' dawn il-miżuri.

4. Raġuni jew ġustifikazzjoni ekonomika mhux suffiċjenti

(19) Fin-nuqqas ta' kooperazzjoni mill-partijiet kollha tas-Sri Lanka jew tal-PRC u fin-nuqqas ta' kull xhieda kuntrarja, wieħed jista' jikkonkludi li, meta titqies il-koinċidenza fiż-żmien ma' l-istħarriġ ta' qabel li wassal għal impożizzjoni tal-miżuri preżenti, it-tibdil fil-mudell tal-kummerċ beda mat-tpoġġija fis-seħħ tad-dazju anti-dumping impost fuq l-importazzjoni tal-prodott konċernat li kien ġej mill-PRC aktar milli ma' xi raġuni suffiċjenti oħra jew ġustifikazzjoni ekonomika fit-tifsira ta' l-Artikolu 13(1) tar-Regolament bażiku.

(20) Għalhekk, wieħed jista' jikkonkludi li ma kien hemm l-ebda raġuni raġonevoli oħra fit-tibdil tal-mudell tal-kummerċ ħlief li jkunu evitati d-dazji anti-dumping fuq l-importazzjoni ta' tagħmir ta' tubi jew pajpijiet ġejjin mill-PRC.

5. Id-djufija ta' l-effetti ta' rimedju tad-dazju f'termini ta' prezzijiet u/jew il- kwantitajiet tal-prodotti li jixxiebħu

(21) Ibbażat fuq l-analiżi ta' l-andament tal-kummerċ li sar hawn fuq, instab li l-bidla fil-mudell ta' l-importazzjonijiet tal-Komunità kienet marbuta mal-fatt li kien hemm fis-seħħ miżuri anti-dumping. L-importazzjonijiet dikjarati li ġejjin mis-Sri Lanka kienu neqsin mis-suq tal-Komunità sa Ġunju ta' l-2002. Wara din id-data, l-importazzjonijiet dikjarati li ġejjin mis-Sri Lanka żdiedu sostanzjalment, u laħqu mat-302 tunnellati matul l-IP. Dan il-volum jirrappreżenta 0,6 % tal-konsum tal-Komunità matul l-IP ta' l-istħarriġ ta' qabel. Għandu jitqies sew il-fatt li l-importazzjonijiet tal-prodott ikkonċernat fil-Komunità huma maqsumin bejn numru ta' pajjiżi esportaturi differenti. L-aktar, għall-IP, is-Sri Lanka kellha 2,5 % tal-volumi ta' l-importazzjoni kollha tal-prodott konċernat fil-Komunità, waqt li l-akbar pajjiż esportatur f'dik is-sena (ir-Repubblika Slovakka) kellu 12 %. Barra minn hekk, is-Sri Lanka huwa it-tnax-l-akbar pajjiż importatur tal-prodott konċernat fil-Komunità, minn lista ta' 36 pajjiż esportatur.

(22) Dwar il-prezzijiet tal-prodotti kkunsinnati mis-Sri Lanka u fin-nuqqas ta' kooperazzjoni u ta' kull xhieda kuntrarja, id-data ta' l-Eurostat uriet li l-prezzijiet ta' l-esportazzjoni medji tal-prodotti impurtati mis-Sri Lanka matul l-IP kienu aktar baxxi mill-(i) prezzijiet ta' l-esportazzjoni medji stabbiliti għall-PRC fl-istħarriġ ta' qabel; u (ii) prezzijiet ta' l-industrija tal-Komunità. Kien ġie stabbilit li matul l-IP il-prezzijiet ta' l-importazzjonijiet mis-Sri Lanka kienu iktar minn 12 % aktar baxxi mill-prezzijiet ta' l-esportazzjoni taċ-Ċina.

(23) Fuq il-bażi ta' dan t'hawn fuq, wieħed jista' jikkonkludi li t-tibdil li seħħ fl-andamenti kummerċjali, flimkien mal-prezzijiet baxxi ħafna tal-prodotti esportati mis-Sri Lanka dgħajfu l-effetti tar-rimedju tal-miżuri anti-dumping kemm f'termini ta' kwantitajiet kif ukoll tal-prezzijiet tal-prodotti li jixxiebħu.

6. Evidenza ta' dumping f'relazzjoni mal-valuri normali li kienu stabbiliti qabel għal prodotti li jixxiebħu

(24) Biex ikun stabbilit jekk setgħetx tinstab xhieda ta' dumping f' relazzjoni mal-prodott konċernat li kien esportat lejn il-Komunità mis-Sri Lanka matul l-IP, il-prezzijiet ta' l-esportazzjoni stabbiliti fuq il-bażi tad-data ta' l-Eurostat intużaw skond l-Artikolu 18 tar-Regolament bażiku.

(25) L-Artikolu 13(1) tar-Regolament bażiku jeħtieġ xhieda ta' dumping f' relazzjoni mal-valuri normali li kienu ġew stabbiliti qabel għall-prodotti li jixxiebħu. Fl-istħarriġ ta' qabel, it-Tajlandja instabet li kienet pajjiż b'ekonomija ta' suq li tixbah lil dik tal-PRC, u għalhekk dan kien xieraq biex ikun stabbilit il-valur normali.

(26) Biex ikun hemm paragun ġust bejn il-valur normali u l-prezz ta' l-esportazzjoni, sar provvediment, fl-għamla ta' aġġustamenti, għad-differenzi li laqtu l-prezzijiet u l-komparabilità tal-prezz. Dawn l-aġġustamenti saru skond l-Artikolu 2(10) tar-Regolament bażiku f' relazzjoni mal-ġarr u l-assigurazzjoni. Fin-nuqqas ta' tagħrif ieħor dwar dawn il-fatturi, intużat id-data li kien hemm fit-talba.

(27) Skond l-Artikoli 2(11) u 2(12) tar-Regolament bażiku, il-paragun bejn il-valur normali medju mwieżen kif stabbilit fl-istħarriġ ta' qabel u l-medja mwieżna tal-prezzijiet ta' l-esportazzjoni matul dan l-IP, imfisser bħala perċentwali tal-prezz CIF fil-fruntieri tal-Komunità, dazju mhux imħallas, wera li kien hemm dumping fl-importazzjoni ta' tagħmir ta' tubi jew pajpijiet li kien kunsinnat mis-Sri Lanka. Il-marġinu ta' dumping li nstab, imfisser bħala perċentwali tal-prezz CIF fil-fruntieri tal-Komunità, dazju mhux imħallas, kien ta' 34,3 %.

Ċ. MIŻURI

(28) Minħabba l-evitar li nstab fit-tifsira ta' l-Artikolu 13(1) tar-Regolament bażiku, il-miżuri preżenti anti-dumping fuq l-importazzjoni tal-prodott ikkonċernat li ġej mill-PRC għandhom ikunu estiżi għall-istess prodott kunsinnat mis-Sri Lanka, kemm jekk dan ikun dikjarat li ġej mis-Sri Lanka jew le.

(29) Id-dazju estiż għandu jkun dak stabbilit fl-Artikolu 1(2) tar-Regolament oriġinali.

(30) Skond l-Artikoli 13(3) u 14(5) tar-Regolament bażiku, li jipprovdi li l-miżuri kollha li jiġu estiżi għandhom ikunu jgħoddu għall-importazzjonijiet irreġistrati mid-data tar-reġistrazzjoni, id-dazju anti-dumpinggħandu jinġabar minn fuq l-importazzjonijiet ta' tagħmir ta' tubi jew pajpijiet li jkunu ġew kunsinnati mis-Sri Lanka, u li jkunu daħlu fil-Komunità taħt ir-reġistrazzjoni imposta bl-Artikolu 2 tar-Regolament tal-bidu ta' l-istħarriġ.

(31) L-evitar qed iseħħ barra l-Komunità. L-Artikolu 13 tar-Regolament bażiku waqt li għandu l-għan li jiġġieled il-prattika ta' evitar mingħajr ma jolqot lill-operaturi li jistgħu juru li mhumiex involuti f'dawn il-ħidmiet, m'għandux disposizzjoni speċifika li tipprovdi biex dawk il-produtturi li jippruvaw li mhumiex involuti f'tali ħidmiet jiġu ttrattati mod ieħor. Għalhekk, jidher meħtieġ li tiddaħħal possibilità għal dawk il-produtturi li ma bigħux il-prodott ikkonċernat għall-esportazzjoni matul l-IP u li m'għandhomx x'jaqsmu ma' dawk l-esportaturi jew produtturi li huma suġġetti għad-dazju anti-dumping, biex dawn jitolbu eżenzjoni mill-miżuri fuq dawn l-importazzjonijiet. Il-produtturi konċernati li jistgħu jikkunsidraw li jagħmlu talba għall-eżenzjoni minn dan id-dazju estiż jistgħu jkunu mitluba jimlew kwestjonarju biex il-Kummissjoni tkun tista' tistabbilixxi jekk tkunx tista' tingħata din l-eżenzjoni. Din l-eżenzjoni tista' tingħata wara li tkun saret valutazzjoni ta', per eżempju, is-sitwazzjoni tas-suq tal-prodott ikkonċernat, il-ħila tal-produzzjoni u l-użu tal-ħila, l-akkwist, il-bejgħ, il-probabbiltà ta' prattika li dwarhom ma jkunx hemm raġuni biżżejjed jew ġustifikazzjoni ekonomika, kif ukoll ix-xhieda ta' dumping. Normalment, il-Kummissjoni tista' tagħmel żjajjar ta' verifika fuq il-post. It-talba għandha tiġi ndirizzata lill-Kummissjoni kemm jista' jkun malajr, bit-tagħrif rilevanti kollu, l-aktar dwar kull modifikazzjoni fil-ħidmiet tal-kumpanija li jkunu marbutin mal-produzzjoni u l-bejgħ.

(32) L-importaturi xorta jistgħu jgawdu mill-eżenzjoni tar-reġistrazzjoni jew tal-miżuri sakemm l-importazzjonijiet tagħhom huma minn esportaturi li jkunu ngħataw din l-eżenzjoni, u sakemm dawn ikunu skond l-Artikolu 13(4) tar-Regolament bażiku.

(33) Fejn eżenzjoni tkun ġustifikata, il-Kummissjoni, wara li tkun ikkonsultat il-Kumitat Konsultattiv, se tipproponi li ssir emenda f'dan ir-Regolament kif xieraq. Wara, l-eżenzjonijiet kollha li jingħataw se jiġu mmonitorjati biex tkun żgurata l-konformità mal-kundizzjonijiet stabbiliti f'dan.

(34) Il-partijiet interessati kienu mgħarrfa dwar il-fatti essenzjali u l-kunsiderazzjonijiet li fuq il-bażi tagħhom il-Kunsill ħaseb li jestendi d-dazju anti-dumping definittiv li hemm fis-seħħ, u kienu wkoll ingħataw l-opportunità biex jagħtu l-kummenti tagħhom. Il-Kunsill ma rċieva l-ebda kummenti li setgħu iwasslu għal xi bdil fil-konklużjonijiet imsemmija fuq,

ADOTTA DAN IR-REGOLAMENT:

Artikolu 1

1. Id-dazju anti-dumping definittiv impost bir-Regolament tal-Kunsill (KE) Nru 964/2003 fuq l-importazzjonijiet ta' tagħmir ta' tubi jew pajpijiet (għajr tagħmir fondut, flanġi jew tagħmir bil-kamin), tal-ħadid jew ta' l-azzar (li ma jinkludix azzar abjad), b'dijametru ta' barra li ma jkunx aktar minn 609,6 mm, ta' għamla użata għall-issaldjar tarf ma' tarf jew għanijiet oħrajn, li jaqa' taħt il-kodiċi NM ex 7307 93 11 (kodiċi TARIC 7307931199), ex 7307 93 19 (kodiċi TARIC 7307931999), ex 7307 99 30 (kodiċi TARIC 7307993098) u ex 7307 99 90 (kodiċi TARIC 7307999098) u li jkun ġej mir-Repubblika tal-Poplu taċ-Ċina qed ikun hawnhekk estiż għall-importazzjoni ta' tagħmir ta' tubi jew pajpijiet (għajr tagħmir fondut, flanġi u tagħmir bil-kamin), tal-ħadid jew ta' l-azzar (li ma jinkludix azzar abjad), b'dijametru ta' barra li ma jkunx aktar minn 609,6 mm, ta' għamla użata għall-issaldjar tarf ma' tarf jew għanijiet oħrajn, li bħalissa huma kklassifikati fil-kodiċi NM ex 7307 93 11 (kodiċi TARIC 7307931194), ex 7307 93 19 (kodiċi TARIC 7307931994), ex 7307 99 30 (kodiċi TARIC 7307993094) u ex 7307 99 90 (kodiċi TARIC 7307999094), kunsinnat mis-Sri Lanka, kemm jekk dan ikun ġie iddikjarat li ġej mis-Sri Lanka kif ukoll jekk le.

2. Id-dazju estiż bil-paragrafu 1 għandu jinġabar fuq l-importazzjonijiet reġistrati skond l-Artikolu 2 tar-Regolament (KE) Nru 395/2004 u l-Artikoli 13(3) u 14(5) tar-Regolament (KE) Nru 384/96.

3. Id-disposizzjonijiet li hemm fis-seħħ dwar id-dazji doganali għandhom jgħoddu.

Artikolu 2

1. It-talbiet għall-eżenzjoni mid-dazju estiż bl-Artikolu 1 għandhom isiru bil-miktub f'waħda mil-lingwi uffiċjali tal-Komunità, u għandhom ikunu ffirmati minn persuna awtorizzata li tirrappreżenta lill-applikant. It-talba għandha tintbagħat fl-indirizz li ġej:

Il-Kummissjoni Ewropea Direttorat-Ġenerali għall-Kummerċ Direttorat B J-79 5/16 B – 1049 Brussels Fax (32 2) 295 65 05 Telex COMEU B 21877.

2. Il-Kummissjoni, wara li tkun ikkonsultat lill-Kumitat Konsultattiv, tista' tawtorizza, b'deċiżjoni, l-eżenzjoni ta' importazzjoni, li tidher li ma tkunx qed tevita d-dazju anti-dumping impost bir-Regolament (KE) Nru 964/2003, mid-dazju estiż bl-Artikolu 1 ta' dan ir-Regolament.

Artikolu 3

L-awtoritajiet tad-dwana qed ikunu ordnati biex ma jissoktawx bir-reġistrazzjoni ta' prodotti importati, kif stabbilit skond l-Artikolu 2 tar-Regolament (KE) Nru 395/2004.

Artikolu 4

Dan ir-Regolament għandu jidħol fis-seħħ fil-jum ta' wara dak tal-pubblikazzjoni tiegħu fil-Ġurnal Uffiċjali ta' l-Unjoni Ewropea.

Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussel, nhar it-22 ta' Novembru 2004. Għall-Kunsill Il-President B. R. BOT

(1) ĠU L 56, 6.3.1996, p. 1. Regolament kif emendat l-aħħar bir-Regolament (KE) Nru 461/2004 (ĠU L 77, 13.3.2004, p. 12).

(2) ĠU L 139,6.6.2003, p. 1. Regolament kif emendat l-aħħar bir-Regolament (KE) Nru 2212/2003 (ĠU L 332, 19.12.2003, p. 3).

(3) ĠU L 65, 3.3.2004, p. 7.

(4) ĠU L 84, 3.4.1996, p. 1. Regolament kif emendat l-aħħar mir-Regolament (KE) Nru 778/2003 (ĠU L 114, 8.5.2003, p. 1).